El mural participatiu del Barri Rei en Jaume ja està finalitzat
10 de Gener de 2023

Aquest cap de setmana es va presentar el mural ja finalitzat de l'edifici situat en la plaça Teresa Gil de Vidaure. Aquest mural s'ha triat a través d'un procés participatiu obert a tota la ciutadania d'Alboraia, i ha sigut realitzat per Patricio Forréster amb el seu equip Artmongers.

La realització d'aquesta obra també és part de la commemoració del 60 aniversari del Barri Rei en Jaume. L'esbós, titulat Vidriera, és una il·lusió òptica que recrea una nova façana inspirada en els plans arquitectònics originals de les finques.

El mural s'ha inaugurat aquest dissabte 7 de gener amb la presència de l'alcalde Miguel Chavarría al costat de part de la Corporació Municipal, l'artista Patricio Forrester i el seu equip Artmongers, a més de veïns i veïnes del barri. També va estar amenitzant l'inauguració la colla de tabal i dolçaina de la Societat Musical d'Alboraia. La plaça que alberga aquesta obra d'art urbà també va ser reformada en 2022.

Forréster també té altres murals en el municipi d'Alboraia, com per exemple el mural "Mar i Llum" en el mirador de La Patacona, o els seus treballs en l'horta d'Alboraia com ara 'Lo que vale un peine', 'El Reloj Alcachofa', 'La Tia Tomata' i 'El Labrador del Sol'.